*Pásztorok tanyáztak azon a vidéken a szabad ég alatt, és őrködtek éjszaka a nyájuk mellett. És az Úr angyala megjelent nekik, körülragyogta őket az Úr dicsősége*... (Lk 2,8-9)

A pásztorok a szokott módon végezték az éjszakás műszakot. Ebbe a szokott helyzetbe hirtelen megjelenik az angyal, Isten dicsősége ragyog a környezetükben. A pásztorok a napi rutin közben nem sok dicsőséget kaptak. Pont őket látogatta meg az angyal. Isten figyel azokra is, akik kevesebb tiszteletben részesülnek. Neki gondja van minden emberre!

Ne gondolja senki, hogy ő nem számít Isten szemében. Minden ember Isten teremtménye, Ő gondot visel rólunk. Sokan talán felszisszennek erre a mondatra, akkor miért van ez vagy az a tragédia stb, stb. Isten gondviselő Isten, de nem az ember szolgája, hanem Mindenható Úr! Az ember szabad akaratát erőszakkal nem lépi át. Ha átadom szívemet Neki, részese lehetek gondoskodásának. Ő nem egy automata: bedobok x mennyiségű imát, megjön az óhajtott megoldás, hanem Ő a FŐNÖK! De a legjobb! Ő szeretett előbb bennünket, testet öltött, földre jött!

Áldott ünnepeket! *Vadon Gyula*